Document ID: /roh_data/filtered/rm_wikipedia_new.jsonl.gz/1269

Gion Deplazes (* 22 da mars 1918 a Surrein, vischnaunca da Sumvitg; † 8 d'october 2015) ei staus in scriptur romontsch.

Veta
Gion Deplazes ei naschius sco emprem fegl da Giachen Mudest ed Onna Maria ils 22 da mars 1918 a Surrein/Sumvitg. El ei carschius si sco fegl d'in pur che fageva era aunc bugen dasperas pegnas scalegl. Ella vegliadetgna da nov onns ei sia mumma morta suenter in liung temps da malsogna. La devisa generala dalla famiglia Deplazes ei stada «Ura, spargna e lavura». Aschia ha el stuiu gidar bia il bab e la tatta suenter la mort d'Onna.
1933 tochen 1939 ha Deplazes frequentau la scola claustrala a Mustér. Suenter il seminari da scolasts ch'el haveva frequentau a Cuera ha el entschiet cun siu studi da historia, litteratura e psicologia a l'universitad a Fribourg e Turitg 1940. 1949 suenter sia dissertaziun ha Deplazes instruiu tudestg ed historia al gimnasi a Cuera e pli tard sco conrectur tochen 1990. Suenter sia pensiun ha el aunc instruiu siat onns romontsch alla scola da dunnas a Cuera. Zacu denteren eis el era aunc staus all'Universitad da Turitg ed alla Scol'aulta da Sogn Gagl sco lectur da litteratura e romontsch. El ei s'engaschaus bia per la cultura romontscha, aschia era per Lia Rumantscha ed ha era presidiau la Societad Retorumantscha e bia auter. El ei in dils pli impurtonts scribents romontschs. 
Gion ha giu treis affons cun Camelia Freiman, la quala el ha maridau 1950. Els vivevan ensemen a Cuera. Ils 8 d'october 2015 ei Deplazes morts en la vegliadetgna da 97 onns.

Ovra
1942 ha Deplazes per l'emprema gada entschiet a publicar sias ovras ed ei entras quei daventaus in dils pli enconuschents auturs sursilvans. El ha scret impurtontas lavurs davart la litteratura romontscha, plinavon era prosa, lirica e dramatica. Sia ovra litterara «Ovra litterara» da tredisch toms exista dapi 2003. Entginas ovras da Gion Deplazes ein vegnidas translatadas en tudestg, franzos, svedeis, rumen ed en engles. 

Publicaziuns

Romans

Marietta - Romania, Cuera - 1951
La davosa untgida - 1958
Paun casa - 1960
Passiuns - 1963
La Bargia dil tschéss - 1964
La Scappada - 1972
Marlengia - 1980
Martin e Martin Antoni - 1993, 1994
Sco igl effet va ell'onza

Poesias
Rugada - 1957
Schibettas - 1965
Purgina - 1976
Cambrida; Scalgias; Sgarfladas; Cun fluras tras las uras; Ils Dieus grecs; Passiun e levada - 1994

Scientific
Spigias da nies èr - 1959
Curtin d`honur - 1984
Prominenzas en l'anecdota - 1987
Funtaunas - 1988-1993
Die Rätoromanen - 1991
Einführung in die rätoroman. Literatur - 1993
Passiuns romontschas - 1994
La spina ella spatla - 2001
P. Maurus Carnot e ses giuvnals romontschs - 2004

Annotaziuns

Colliaziuns
Gion Deplazes en il Lexicon istoric retic
Gion Deplazes en il Lexicon da teater svizzer